b'\n_START_ARTICLE_\nStryper\n_START_SECTION_\nAlkuvaiheet\n_START_PARAGRAPH_\nHelluntailaissaarnaaja Jimmy Swaggart saattoi Sweetin veljekset henkil\xc3\xb6kohtaisen uskon tielle vuonna 1975. Veljekset saivat musiikillista innostusta Van Halenilta mutta he eiv\xc3\xa4t pit\xc3\xa4neet yhtyeen sanomasta, joten Sweetit p\xc3\xa4\xc3\xa4ttiv\xc3\xa4t perustaa yhtyeen, joka toisi esille heid\xc3\xa4n aatteitaan. Ennen vuotta 1983 yhtye k\xc3\xa4ytti nime\xc3\xa4 Roxx Regime, ja sen kokoonpano koostui laulaja-kitaristi Michael Sweetista, rumpali Robert Sweetista sek\xc3\xa4 soolokitaristi Oz Foxista. Yhtyeen riveiss\xc3\xa4 oli my\xc3\xb6s soolokitaristi Scott Lane. Lane kuitenki j\xc3\xa4tettiin osattomaksi levytyssopimuksesta. Yhtye nimesi itsens\xc3\xa4 "Stryperiksi" sen j\xc3\xa4lkeen, kun basisti Timothy Gaines liittyi mukaan. Stryper oli 1980-luvun kristillisist\xc3\xa4 metalliryhmist\xc3\xa4 suurin, ja ensimm\xc3\xa4inen,  joka julkisesti sanoi olevansa "kristillinen metalliyhtye". White Lion ja Skid Row esiintyiv\xc3\xa4t aikoinaan Stryperin kanssa, ja kuuluisana tapauksena vuonna 1982 Kaliforniassa Metallica l\xc3\xa4mmitteli Stryperia.\n_START_SECTION_\nThe Yellow and Black Attack \xe2\x80\x93 alkukiito\n_START_PARAGRAPH_\nStryperin ensimm\xc3\xa4inen julkaisu oli The Yellow and Black Attack EP, joka ilmestyi vuonna 1984. Levy\xc3\xa4 painettiin vain 20 000 kappaletta, koska levy-yhti\xc3\xb6 Enigma Records oli skeptinen kristillisen metallin menestymismahdollisuuksista. Julkaisua tukevalla kiertueella yhtye soitti muun muassa Bon Jovin ja Ratt:n kanssa, mik\xc3\xa4 sai osan kristityist\xc3\xa4 ep\xc3\xa4ilem\xc3\xa4\xc3\xa4n yhtyeen vakaumusta. Yhtyeen noustua parrasvaloihin Yellow and Black Attack -levy julkaistiin vuonna 1986 uudestaan kahta kappaletta pidemp\xc3\xa4n\xc3\xa4. Tosin toinen uusista kappaleista, "Reason for the Season", oli julkaistu jo aiemmin yhdess\xc3\xa4 joululaulusta "Winter Wonderland" tehdyn metalliversion kanssa. Uuden julkaisun yhteydess\xc3\xa4 levylt\xc3\xa4 julkaistiin my\xc3\xb6s single ja musiikkivideo "You Know What to Do".\n_START_SECTION_\nSoldiers Under Command \xe2\x80\x93 l\xc3\xa4pimurto\n_START_PARAGRAPH_\nSoldiers Under Command julkaistiin 15. toukokuuta 1985 ja oli Stryperin ensimm\xc3\xa4inen t\xc3\xa4yspitk\xc3\xa4 levy, joka my\xc3\xb6s nosti yhtyeen ensimm\xc3\xa4isen kerran julkiseen tietoisuuteen. Se oli ensimm\xc3\xa4inen kristillinen metallilevy, joka myi kultaa, yhteens\xc3\xa4 levy\xc3\xa4 myytiin yli puolimiljoonaa kappaletta. Single ja musiikkivideo julkaistiin levyn nimikappaleesta, josta on muotoutunut yksi Stryper-ihailijoiden kestosuosikeista.\n_START_SECTION_\nTo Hell with the Devil \xe2\x80\x93 supermenestys\n_START_PARAGRAPH_\nTo Hell with the Devil on Stryperin ja koko kristillisen metallin menestynein levy. 24. lokakuuta 1986 julkaistu albumi meni ilmestyess\xc3\xa4\xc3\xa4n Billboardin albumilistalle kolmeksi kuukaudeksi ja myi yli kaksi miljoonaa kappaletta. Albumi nousi suursuosioon niin kristillisiss\xc3\xa4 kuin maallisissakin piireiss\xc3\xa4, ja siit\xc3\xa4 osoituksena levy nimettiin Grammy-ehdokkaaksi. To Hell with the Devil on ensimm\xc3\xa4inen kristillinen rock- tai pop-albumi, joka on saanut platina-arvon. Levylt\xc3\xa4 julkaistiin nelj\xc3\xa4 musiikkivideota, joista 1980-luvun suosittuihin voimaballadeihin lukeutunut "Honestly" sek\xc3\xa4 rokkaavampi "Calling on you" nousivat molemmat ajallaan MTV:n toivotuimmiksi videoiksi. "Honestly" on Stryperin tunnetuin kappale, ja se meni sijalle 32 Top 40 -listalla. Levyn kolmas single-julkaisu "Free" oli kahta edellist\xc3\xa4 raskaampi kappale, mutta py\xc3\xb6ri silti aktiivisesti Music Televisionilla. Stryper oli ensimm\xc3\xa4inen kristillinen yhtye joka sai soittoaikaa MTV:ll\xc3\xa4. Levyn julkaisua seurasi laaja maailmankiertue, joka ulottui viiteen maanosaan._NEWLINE_Basisti Tim Gaines ei soittanut t\xc3\xa4m\xc3\xa4n levyn \xc3\xa4\xc3\xa4nityksiss\xc3\xa4, ja lyhyen aikaa ennen albumin \xc3\xa4\xc3\xa4nityksi\xc3\xa4 h\xc3\xa4nen tilalleen tuli toinen basisti Matt Hurich. Hurich ei kuitenkaan ollut yhtyeess\xc3\xa4 kuukautta pitemp\xc3\xa4\xc3\xa4n, vaikka h\xc3\xa4net varustettiin keltamustaraidallisella bassokitaralla ja kilpa-ajoasulla. Se kuitenkin annettiin my\xc3\xb6hemmin Tim Gainesille, joka ei kuitenkaan pit\xc3\xa4nyt asua koska se oli liian pieni. Brad Cobb soitti bassoa t\xc3\xa4ll\xc3\xa4 albumilla. Kuitenkin kun albumia varten otettiin edustusvalokuvat Gaines p\xc3\xa4\xc3\xa4tti palata yhtyeeseen osallistuakseen menestyksekk\xc3\xa4\xc3\xa4lle maailmankiertueelle. Vuonna 1987 Stryper oli p\xc3\xa4\xc3\xa4esiintyj\xc3\xa4 Alankomaitten Dynamo Open Air Festival -tapahtumassa. Yhtyeest\xc3\xa4 ehdittiin kuitenkin ottaa yksi edustuskuva Matt Hurichin kanssa._NEWLINE_Ennen Stryperi\xc3\xa4 Hurich oli yhtyeess\xc3\xa4 Leatherwolf. Vuonna 1989 h\xc3\xa4n soitti yhtyeess\xc3\xa4 Divine Right, jossa soitti my\xc3\xb6s Petra-yhtyeen Kevin Brandow laulaja-kitaristina.\n_START_SECTION_\nIn God We Trust \xe2\x80\x93 menestyksen j\xc3\xa4lkimainingit\n_START_PARAGRAPH_\nStryperin nelj\xc3\xa4s julkaisu In God We Trust (1988) ei ollut yht\xc3\xa4 menestyksek\xc3\xa4s kuin edelt\xc3\xa4j\xc3\xa4ns\xc3\xa4, mutta myi silti itselleen kultalevyn statuksen. Monien ihailijoiden mielest\xc3\xa4 levy oli liian pitk\xc3\xa4lle tuotettu ja kaupallinen pop-levy, eik\xc3\xa4 siin\xc3\xa4 en\xc3\xa4\xc3\xa4 ollut To Hell with the Devilin tai Soldiers Under Commandin kaltaista heavya otetta. Lis\xc3\xa4ksi yhtyeen mainekuva l\xc3\xa4heni entisest\xc3\xa4\xc3\xa4n aikakauden glam metal -tyyli\xc3\xa4. N\xc3\xa4m\xc3\xa4 tekij\xc3\xa4t toivat albumille alhaisempia myyntilukuja, ja albumi oli vain 5 viikkoa billboardin albumilistalla. Edellisen albumin tapaan Tim Gaines ei soittanut In God We Trustin \xc3\xa4\xc3\xa4nityksiss\xc3\xa4, ja Brad Cobb soitti j\xc3\xa4lleen bassokitarat. Kuitenkin Tim Gaines liittyi yhtyeeseen uudelleen albumia seurannutta toista laajaa maailmankiertuetta varten. Levyn ensimm\xc3\xa4inen sinkkujulkaisu "Always There for You" sai kohtuullisesti huomiota MTV:ll\xc3\xa4 ja radiossa. Levylt\xc3\xa4 on tehty my\xc3\xb6s toinen video kappaleelle "I Believe In You", joka oli menestyneen "Honestly"\xe2\x80\x93kappaleen tapaan balladi. In God We Trust sai kaksi Gospel Music Associationin Dove-palkintoa luokissa "Hard Music Album" ja "Hard Music Song" nimikappaleestaan.\n_START_SECTION_\nAgainst the Law \xe2\x80\x93 muutosten tuulet\n_START_PARAGRAPH_\nAgainst the Law (1990) -levy\xc3\xa4 varten Stryper teki monia radikaaleja muutoksia sek\xc3\xa4 musiikillisesti ett\xc3\xa4 visuaalisesti. Yhtye hylk\xc3\xa4si mustakeltaiset mehil\xc3\xa4isasut ja vaihtoi ne normaaleihin nahka-asuihin. Liian popahtavaksi syytetyn In God We Trust \xe2\x80\x93levyn j\xc3\xa4lkeen yhtye teki rockaavamman levyn, joka keskittyi sanoituksissaan enemm\xc3\xa4n ihmissuhteisiin kuin Jumala-suhteeseen. Sanoituksissa ei en\xc3\xa4\xc3\xa4 mainittu sanoja "Jumala". Stryperin musiikillinen tyyli oli raskaampi ja l\xc3\xa4hemp\xc3\xa4n\xc3\xa4 perinteist\xc3\xa4 heavy metalia. Rumpali Robert Sweetin mukaan mainekuvan ja tyylin muutoksella vastattiin kritiikkiin, jota edellinen albumi oli saanut: yhtye yritti j\xc3\xa4tt\xc3\xa4\xc3\xa4 glam metal -mainekuvansa. Vaikka sek\xc3\xa4 monet kriitikot ett\xc3\xa4 yhtyeen j\xc3\xa4senet itse pitiv\xc3\xa4t levy\xc3\xa4 musiikillisesti erinomaisena, levy myi selv\xc3\xa4sti huonommin kuin yhtyeen aikaisemmat julkaisut. Syyn\xc3\xa4 t\xc3\xa4h\xc3\xa4n saattoi olla yhtyeen tyyliss\xc3\xa4 tapahtuneet muutokset, erityisesti v\xc3\xa4hemm\xc3\xa4n julistavien sanoitusten osalta. Monia ihmisi\xc3\xa4 h\xc3\xa4iritsi my\xc3\xb6s se, ett\xc3\xa4 yhtye oli j\xc3\xa4tt\xc3\xa4nyt logostaan pois Jesaja 53:5 -tekstin, joka oli ollut yhtyeen kaikkien aikaisempien levyjen kansissa. Alettiin huhuta, ettei Stryper en\xc3\xa4\xc3\xa4 seisonut vanhan kristillisen sanomansa takana, vaikka yhtyeen j\xc3\xa4senet pyrkiv\xc3\xa4t vakuuttamaan, ett\xc3\xa4 muutoksissa oli kyse ainoastaan rock and rollista. Against the Law -levylt\xc3\xa4 julkaistiin musiikkivideot kappaleisiin "Lady", "Two Time Woman" ja "Shining Star", joka oli metallicover Earth, Wind & Fire\xe2\x80\x99n kappaleesta.\n_START_SECTION_\nCan\xe2\x80\x99t Stop the Rock \xe2\x80\x93 viimeinen pyristys\n_START_PARAGRAPH_\nStryperin ensimm\xc3\xa4inen kokoelmalevy Can\'t Stop the Rock julkaistiin vuonna 1991 uudella levy-yhti\xc3\xb6ll\xc3\xa4, Hollywood Recordsilla. Levyll\xc3\xa4 oli vanhojen kappaleiden lis\xc3\xa4ksi kaksi uutta kappaletta, joista "Believe" kertoi k\xc3\xa4ynniss\xc3\xa4 olevasta Persianlahden sodasta ja "Can\xe2\x80\x99t Stop the Rock" siit\xc3\xa4, ett\xc3\xa4 rokkaaminen jatkuisi, vaikka todellisuudessa yhtye oli jo hajoamispisteess\xc3\xa4._NEWLINE_Yhtye jatkoi kiertuetta helmikuuhun 1992 saakka, kunnes laulaja Michael Sweet j\xc3\xa4tti yhtyeen ja ilmoitti siirtyv\xc3\xa4ns\xc3\xa4 soolouralle. T\xc3\xa4ll\xc3\xb6in Vixenin ja White Lionin kanssa kaavailtu kiertue peruuntui. Kitaristi Oz Fox siirtyi laulajaksi ja yhtyeen kolme muuta j\xc3\xa4sent\xc3\xa4 jatkoivat yhtyeen taivalta viel\xc3\xa4 yhden kiertueen verran. T\xc3\xa4n\xc3\xa4 aikana yhtye kiersi kristillisen metalliyhtye Briden kanssa, ja sen laulaja Dalo Thompson lauloi my\xc3\xb6s Stryperiss\xc3\xa4. Er\xc3\xa4\xc3\xa4ss\xc3\xa4 konsertissa Robert Sweet ilmoitti yll\xc3\xa4tt\xc3\xa4en, ett\xc3\xa4 Briden keulahahmo Dale Thompsonista tulisi Stryperin uusi laulaja.   Thompson kuitenkin kiisti t\xc3\xa4m\xc3\xa4n my\xc3\xb6hemmin. Palattuaan Yhdysvaltoihin j\xc3\xa4ljell\xc3\xa4 olevat j\xc3\xa4senet p\xc3\xa4\xc3\xa4ttiv\xc3\xa4t jatkaa omillaan. Lopullisesti Stryper hajosi vuonna 1993._NEWLINE_Oz Fox ja Tim Gaines perustivat oman yhtyeens\xc3\xa4 Sindizzyn ja julkaisivat albumin He\'s Not Dead vuonna 1998. 1990-luvulla Michael Sweet julkaisi 4 sooloalbumia, jotka menestyiv\xc3\xa4t hyvin kristillisill\xc3\xa4 markkinoilla. Rumpali Robert Sweet soitti useissa yhtyeiss\xc3\xa4, mukaan lukien Blissedissa, joka julkaisi albumin vuonna 2002. Muita yhtyeit\xc3\xa4 oli King James, dbeality, Final Axe ja The Seventh Power.\n_START_SECTION_\nPaluu\n_START_PARAGRAPH_\nStryperin entiset j\xc3\xa4senet palasivat yhteen ensimm\xc3\xa4isen kerran vuonna 1999, jolloin Michael Sweet ja Sindizzy pyydettiin soittamaan kes\xc3\xa4n rockfestivaaleilla Puerto Ricossa. Viimeisen\xc3\xa4 suosionosoituskappaleena Sweet liittyi Oz Foxin ja Tim Gainesin kanssa lavalle ja soittivat useita Stryperin kappaleita. My\xc3\xb6hemmin vuonna 2000 pidettiin ensimm\xc3\xa4inen "Stryper Expo" New Jerseyss\xc3\xa4. Ensimm\xc3\xa4ist\xc3\xa4 kertaa kahdeksaan vuoteen Stryperin t\xc3\xa4ysi kokoonpano esiintyi lavalla. Samana vuonna j\xc3\xa4rjestettiin konsertti Costa Ricassa, jossa kaikki nelj\xc3\xa4 j\xc3\xa4sent\xc3\xa4 soittivat yhdess\xc3\xa4. Toinen "Stryper Expo" j\xc3\xa4rjestettiin Los Angelesissa vuonna 2001.\n_START_SECTION_\nSeven \xe2\x80\x93 paluukiertue\n_START_PARAGRAPH_\nVuonna 2003 Hollywood Records pyysi Stryperi\xc3\xa4 levytt\xc3\xa4m\xc3\xa4\xc3\xa4n kaksi uutta kappaletta kokoelmalevylle, joka julkaistaisiin Stryperin 20-vuotisjuhlan kunniaksi. Michael Sweet kirjoitti kappaleet "For You" ja "Something", ja yhtye meni yhdess\xc3\xa4 studioon ensimm\xc3\xa4isen kerran 13 vuoteen. 7: the Best of Stryper albumin julkaisun innoittamana yhtye p\xc3\xa4\xc3\xa4tti j\xc3\xa4rjest\xc3\xa4\xc3\xa4 kiertueen Yhdysvalloissa. Kiertueelta julkaistiin vuonna 2004 my\xc3\xb6s livetaltiointi 7 Weeks: Live in America, 2003. 36 konsertin kiertue p\xc3\xa4\xc3\xa4ttyi San Juaniin, Puerto Ricoon, jossa kuvattiin Stryperin ensimm\xc3\xa4inen DVD tuhansien villiintyneiden ihailijoiden edess\xc3\xa4. Kyseinen konsertti j\xc3\xa4i basisti Timothy Gainesin viimeiseksi, kun h\xc3\xa4n p\xc3\xa4\xc3\xa4tti yhteisymm\xc3\xa4rryksess\xc3\xa4 muiden j\xc3\xa4senten kanssa erota yhtyeest\xc3\xa4 ja siirty\xc3\xa4 kevyemm\xc3\xa4n musiikin pariin.\n_START_SECTION_\nReborn \xe2\x80\x93 uusi aikakausi\n_START_PARAGRAPH_\nBasisti Tim Gainesin tilalle Stryperiin tuli Tracy Ferrie, joka oli aikaisemmin soittanut muun muassa kristillisten artistien Whitecrossin ja Rebecca st. Jamesin sek\xc3\xa4 Michael Sweetin sooloyhtyeen mukana. Ferrie teki ensiesiintymisens\xc3\xa4 yhtyeess\xc3\xa4 Disneylandin Night of Joyssa, Orlandossa 2004._NEWLINE_Paluun aikana yhtyeelle sattui eripurainen tapaus: joulukuussa 2004 Stryperin piti esiinty\xc3\xa4 Mexico Cityn Palacio de los Deportesissa. Yhtye kuitenkin peruutti esityksen. T\xc3\xa4m\xc3\xa4 aiheutti suuren kiistan yhtyeen ja j\xc3\xa4rjest\xc3\xa4j\xc3\xa4n v\xc3\xa4lill\xc3\xa4. Stryper johtoportaineen v\xc3\xa4itti, ett\xc3\xa4 j\xc3\xa4rjest\xc3\xa4j\xc3\xa4 oli liian kokematon j\xc3\xa4rjest\xc3\xa4m\xc3\xa4\xc3\xa4n t\xc3\xa4m\xc3\xa4n kokoluokan tapahtumaa. Kuitenkin tapahtumaan kiinnitetyt tunnetut kristilliset metalliyhtyeet kuten Saviour Machine, Narnia ja Mortification asettuivat j\xc3\xa4rjest\xc3\xa4j\xc3\xa4n puolelle. J\xc3\xa4rjest\xc3\xa4j\xc3\xa4 vaati Stryperia palauttamaan yhtyeelle annetut rahat tekem\xc3\xa4tt\xc3\xb6m\xc3\xa4st\xc3\xa4 esityksest\xc3\xa4, mutta Stryper kielt\xc3\xa4ytyi. My\xc3\xb6hemmin Stryper alkoi kotisivuillaan myyd\xc3\xa4 tuotteitaan korvatakseen j\xc3\xa4rjest\xc3\xa4j\xc3\xa4n kulut._NEWLINE_Yhtye koki uuden kokoonpanon my\xc3\xb6t\xc3\xa4 uuden alun ja p\xc3\xa4\xc3\xa4tti levytt\xc3\xa4\xc3\xa4 Michael Sweetin soololevyksi tarkoitetun Reborn levyn Stryperin nimell\xc3\xa4. Jo valmiina ollut levy soitettiin uudestaan ja julkaistiin kes\xc3\xa4ll\xc3\xa4 2005. Levy oli yhdistelm\xc3\xa4 vanhaa Stryperia ja uudempaa, nykyaikaisempaa tyyli\xc3\xa4, jossa on vaikutteita vaihtoehtorockista ja grungesta. Levyll\xc3\xa4 oli v\xc3\xa4hemm\xc3\xa4n kitarasooloja ja Sweetin laulutyylille tuttuja korkeita nuotteja ja kirkaisuja. Sanoituksissa oli palattu Stryperin alkuper\xc3\xa4iseen aiheeseen, Kristukseen ja uskonel\xc3\xa4m\xc3\xa4\xc3\xa4n. Levy ei sytytt\xc3\xa4nyt kaikkia vanhan Stryperin yst\xc3\xa4vi\xc3\xa4, mutta jotkut tahot kutsuivat sit\xc3\xa4 yhdeksi vuoden parhaista levyist\xc3\xa4. Levylt\xc3\xa4 julkaistiin kaksi single\xc3\xa4: "Reborn" ja "Make You Mine"._NEWLINE_Levy\xc3\xa4 seurasi kiertue, jonka aikana yhtye teki my\xc3\xb6s muutamia konsertteja Euroopassa ja Etel\xc3\xa4-Amerikassa. Suurin konsertti oli osallistuminen Lorca Rock -festivaaleille Espanjassa, jossa Stryper soitti Dream Theaterin ja Iron Maidenin j\xc3\xa4lkeen illan viimeisen\xc3\xa4 esiintyj\xc3\xa4n\xc3\xa4._NEWLINE_Stryperin oli tarkoitus esiinty\xc3\xa4 vuonna 2006 my\xc3\xb6s ensimm\xc3\xa4ist\xc3\xa4 kertaa Suomessa, Sauna Open Air \xe2\x80\x93festivaaleilla, mutta yhtye perui konsertin sek\xc3\xa4 edelliselle p\xc3\xa4iv\xc3\xa4lle suunnitellun konsertin Ruotsissa Sweden Rockissa paikallisten ihailijoiden suureksi pettymykseksi._NEWLINE_Vuonna 2006 yhtye julkaisi dvd:n Greatest Hits: Live in Puerto Rico kahden vuoden tuotannon j\xc3\xa4lkeen._NEWLINE_Stryperin lis\xc3\xa4ksi Oz Fox on my\xc3\xb6s toinen kitaristi kristillisess\xc3\xa4 metalliyhtye Bloodgoodissa, joka oli suuntauksen edell\xc3\xa4k\xc3\xa4vij\xc3\xb6it\xc3\xa4 1980-luvulla._NEWLINE_Marraskuussa 2006 Stryper julkisti uuden hallintokoneistonsa. Lis\xc3\xa4ksi yhtye ilmoitti julkaisevansa Rebornia seuraavan albumin alustavasti kes\xc3\xa4ll\xc3\xa4 2007. Kuitenkin helmikuussa laulaja Michael Sweet ilmoitti siirt\xc3\xa4v\xc3\xa4ns\xc3\xa4 julkaisuajankohtaa 2 paiv\xc3\xa4\xc3\xa4 ennen kuin albumin \xc3\xa4\xc3\xa4nityksten piti alkaa. Yhtye ilmoitti palaavansa l\xc3\xa4hemm\xc3\xa4s 1980-luvun kaksoiskitaravetoista tyyli\xc3\xa4ns\xc3\xa4._NEWLINE_Sweetin vaimolla Kyle Sweetill\xc3\xa4 todettiin 4 asteen sy\xc3\xb6p\xc3\xa4, ja albumin \xc3\xa4\xc3\xa4nitykset j\xc3\xa4tettiin sivuun, jotta Michael pystyisi huolehtimaan vaimostaan ja perheest\xc3\xa4\xc3\xa4n. Kyle Sweetille tehtiin leikkaus ja j\xc3\xa4lkihoito 14. helmikuun ja 14. hein\xc3\xa4kuun v\xc3\xa4lisen\xc3\xa4 aikana, ja h\xc3\xa4n parani t\xc3\xa4ysin mutta vain lyhyeksi aikaa. Huhtikuussa 2008 Kyle ilmoitti, ett\xc3\xa4 h\xc3\xa4nen sy\xc3\xb6p\xc3\xa4ns\xc3\xa4 palasi. 5. maaliskuuta 2009, 52-vuotiaana, h\xc3\xa4n menehtyi munasarjasy\xc3\xb6p\xc3\xa4\xc3\xa4n.\n_START_SECTION_\nMurder by Pride ja The Covering\n_START_PARAGRAPH_\n26. helmikuuta Blabbermouth.net uutisoi, ett\xc3\xa4 Stryperin uuden albumin nimeksi on varmistunut Murder by Pride, ja se julkaistiin hein\xc3\xa4kuussa 2009 Big3 Recordsin kautta. Yhtye oli j\xc3\xa4rjest\xc3\xa4nyt kilpailun, jossa ihailijat ymp\xc3\xa4rimaailmaa saattoivat suunnitella oman kansikuvan albumille. Voittajaty\xc3\xb6 julkistettiin samaisessa uutisessa. Elokuussa albumi meni Billboard 200 -listalla sijalle 73 ja sijoittui hyvin muillakin listoilla kuten Rock albums (32), Christian albums (2), Independent albums (13) ja Hard Rock albums (11). Musiikillisesti albumi palasi huomattavasti l\xc3\xa4hemm\xc3\xa4ksi yhtyeen vanhaa soundia, vaikka sis\xc3\xa4lt\xc3\xa4\xc3\xa4 yh\xc3\xa4 vaikutteita Sweetin soolotuotannosta. Allmusic antoi albumille kolme pistett\xc3\xa4 viidest\xc3\xa4 ja kirjoitti, ett\xc3\xa4 albumi paitsi tekee kunniaa 1980-luvun tukkaheville my\xc3\xb6s "Laulaja Michael Sweetin \xc3\xa4\xc3\xa4ni ei ole menett\xc3\xa4nyt juuri lainkaan ter\xc3\xa4\xc3\xa4ns\xc3\xa4 vuosien varrella, ja h\xc3\xa4nen sanoituksensa - joskin v\xc3\xa4lill\xc3\xa4 hyvinkin korneja - eiv\xc3\xa4t saarnaa ylett\xc3\xb6m\xc3\xa4sti - ominaisuus, joka on aina tehnyt Stryperista yhden helposti l\xc3\xa4hestytt\xc3\xa4vimmist\xc3\xa4 ja aidosti hauskimmista yhtyeist\xc3\xa4 pahamaineisen steriiliss\xc3\xa4 gospel-genress\xc3\xa4." Yhtyeen historiasta julkaistiin loppuvuodesta 2009 kirja Stryper: By His Strypes. Stryper teki Murder by Priden julkaisun kunniaksi vuoden vaihteessa 25-vuotiskiertueen Yhdysvalloissa ja Euroopassa._NEWLINE_13. hein\xc3\xa4kuuta 2010 ilmoitettiin, ett\xc3\xa4 yhtye julkaisee albumin nimelt\xc3\xa4 The Covering 13. lokakuuta 2010 Big3 Recordsilla, Sonylla. Albumi sis\xc3\xa4lt\xc3\xa4\xc3\xa4 kaksitoista coveria kappaleista, jotka innoittivat Stryperia ja auttoivat muodostamaan yhtyeen soundin ja identiteetin. Covereihin lukeutuvat listamenestyskappaleet yhtyeilt\xc3\xa4 Judas Priest, Iron Maiden, Led Zeppelin ja Kansas muiden muassa. The Covering sis\xc3\xa4lt\xc3\xa4\xc3\xa4 my\xc3\xb6s Stryperin uuden kappaleen "God". 14. syyskuuta 2010 ilmoitettiin, ett\xc3\xa4 cover Black Sabbathin kappaleesta Heaven and Hell on saatavissa iTunesista.\n_START_SECTION_\nSecond Coming, No More Hell to Pay ja Fallen\n_START_PARAGRAPH_\nVuosina 2013-2015 yhtye julkaisi per\xc3\xa4ti nelj\xc3\xa4 levy\xc3\xa4. B\xc3\xa4ndi teki levytyssopimuksen\xc2\xa0Frontiers Recordsin kanssa\xc2\xa0ja julkaisi\xc2\xa0Second Coming\xc2\xa0-levyn maaliskuun 23. p\xc3\xa4iv\xc3\xa4 2013. Albumi sis\xc3\xa4lt\xc3\xa4\xc3\xa4 nelj\xc3\xa4toista uudelleen \xc3\xa4\xc3\xa4nitetty\xc3\xa4 kappaletta b\xc3\xa4ndin kolmelta ensimm\xc3\xa4iselt\xc3\xa4 albumilta sek\xc3\xa4 kaksi uutta kappaletta._NEWLINE_Stryper alkoi ty\xc3\xb6st\xc3\xa4m\xc3\xa4\xc3\xa4n uutta studioalbumia tammikuussa 2013. No More Hell to Pay ilmestyi 5. marraskuuta 2013. Cover-albumin ja uudelleen\xc3\xa4nitysten johdattamana Stryper palasi yh\xc3\xa4 enemm\xc3\xa4n kasarihevitaustoihinsa ja levy kansikuvaa my\xc3\xb6den levy muistutti b\xc3\xa4ndin To Hell with the Devil -ajoista. _NEWLINE_Livelevy Live at the Whisky CD/DVD nauhoitettiin legendaarisella\xc2\xa0Whisky a Go Go -klubilla l\xc3\xa4nsi-Hollywoodissa. Se julkaistiin syyskuussa 2014.\xc2\xa0_NEWLINE_Fallen jatkoi samoilla linjoilla No More Hell to Pay:n kanssa ja sit\xc3\xa4 on tituleerattu jopa Stryperin raskaimmaksi albumiksi. Levy ilmestyi 16. lokakuuta 2015. Edelt\xc3\xa4j\xc3\xa4ns\xc3\xa4 tapaan kriitikot ottivat levyn hyvin vastaan._NEWLINE_Syksyll\xc3\xa4 2016 Stryper toteutti mittavan kiertueen To Hell with the Devil -albumin 30-vuotisjuhlan kunniaksi, soittaen suosituimman albuminsa kokonaisuudessaan samankaltaisissa asuissa kuin alkuper\xc3\xa4isen albumin kansissa esiintyiv\xc3\xa4t.\n_START_SECTION_\nTimothy Gainesin erottaminen, uusi basisti ja albumi\n_START_PARAGRAPH_\nVuoden 2016 lopussa alkoi liikkumaan huhuja, ett\xc3\xa4 Stryperin ja basisti Tim Gainesin tiet ovat eroamassa. Lopulta b\xc3\xa4ndi julkaisi tiedotteen Gainesin erottamisesta syyskuussa 2017. Syyn\xc3\xa4 oli Gainesin avioeron ja uudelleenavioitumisen aikana syntyneet kiistat, jotka olivat myrkky\xc3\xa4 j\xc3\xa4senten v\xc3\xa4leille._NEWLINE_Lokakuun lopussa Stryper paljasti uuden basistinsa, FireHouse-yhtyeest\xc3\xa4 tutun Perry Richardsonin. Richardsonin kanssa on tarkoitus ty\xc3\xb6st\xc3\xa4\xc3\xa4 uutta albumia, joka on tarkoitus julkaista kev\xc3\xa4\xc3\xa4ll\xc3\xa4 2018.\n_START_SECTION_\nImago ja musiikki \xe2\x80\x93 taistelu hevin ja kirkon v\xc3\xa4liss\xc3\xa4\n_START_PARAGRAPH_\nStryper edusti 80-luvulla niin sanottua glam metalia, johon kuului n\xc3\xa4ytt\xc3\xa4v\xc3\xa4 soittaminen, kitarasoolot, Michael Sweetin korkeat kirkaisut sek\xc3\xa4 valtavat hiukset. Styperist\xc3\xa4 vitsailtiinkin, ett\xc3\xa4 mit\xc3\xa4 korkeammalla sen j\xc3\xa4senten hiukset olivat, sit\xc3\xa4 l\xc3\xa4hemp\xc3\xa4n\xc3\xa4 he olivat Jumalaa. Yhtyeen n\xc3\xa4ytt\xc3\xa4v\xc3\xa4\xc3\xa4n soittamiseen kuului keskeisesti se, ett\xc3\xa4 rumpali Robert Sweet asetti valtavan rumpusettins\xc3\xa4 poikittain yleis\xc3\xb6\xc3\xb6n n\xc3\xa4hden, jotta yleis\xc3\xb6 pysyi n\xc3\xa4kem\xc3\xa4\xc3\xa4n, kun h\xc3\xa4n soitti. T\xc3\xa4m\xc3\xa4n vuoksi Robertia kutsuttiinkin visual time keeperiksi useammin kuin rumpaliksi. Yhtyeen erikoisuus oli, ett\xc3\xa4 sen kaikki esiintymisasut, lavasteet ja soittimet olivat r\xc3\xa4ike\xc3\xa4n mustakeltaraidallisia. Raitojen m\xc3\xa4\xc3\xa4r\xc3\xa4 lis\xc3\xa4\xc3\xa4ntyi aina In God We Trust -levylle asti, jolloin rumpali Robert Sweetill\xc3\xa4 oli rumpujen kalvotkin maalattu mustakeltaisiksi \xe2\x80\x9dmaalitauluiksi\xe2\x80\x9d. Raidat kuvasivat Kristuksen selk\xc3\xa4\xc3\xa4ns\xc3\xa4 saamia ruoskanj\xc3\xa4lki\xc3\xa4, jotka ennustetaan Jesajan kirjan 53 luvun jakeessa 5. Englanninkielisen Kuningas Jaakon raamatunk\xc3\xa4\xc3\xa4nn\xc3\xb6ksen mukaan kohta kuuluu: \xe2\x80\x9d...and by his stripes are we healed\xe2\x80\x9d. N\xc3\xa4ist\xc3\xa4 \xe2\x80\x9draidoista\xe2\x80\x9d kertoo my\xc3\xb6s Stryperin nimi._NEWLINE_Stryperill\xc3\xa4 oli ulkoasun lis\xc3\xa4ksi my\xc3\xb6s muita tavaramerkkej\xc3\xa4. Siin\xc3\xa4 miss\xc3\xa4 monet aikakauden metalliyhtyeet heittiv\xc3\xa4t yleis\xc3\xb6\xc3\xb6n verta ja raakaa lihaa, Stryper heitti yleis\xc3\xb6\xc3\xb6n Raamattuja. Protestiksi heavy metaliin omaksuttuja 666-pedon lukuja vastaan Robert Sweet ideoi yhtyeelle 777-tavaramerkin, joka on my\xc3\xb6hemmin omaksuttu yleisesti kristillisten hevareiden k\xc3\xa4ytt\xc3\xb6\xc3\xb6n, vaikkei luvulla ole suoraan Raamatullisia perusteita. Yhtyeen lavasteisiin kuuluivat my\xc3\xb6s viivan p\xc3\xa4\xc3\xa4llens\xc3\xa4 saaneet Devil- ja 666-kieltomerkit. Los Angeles Times -lehti uutisoi vuonna 1985, ett\xc3\xa4 Stryperin konserteissa "yhtye sai nyre\xc3\xa4t Twisted Sister -ihailijat hurraamaan ja takomaan taivasta kohti \'yhden tien\' [etu]sormea \xe2\x80\x94 k\xc3\xa4\xc3\xa4nteist\xc3\xa4 versiota kahden sormen \'pirunsarvi-k\xc3\xa4simerkist\xc3\xa4\', jota monet metalliyhtyeet suosivat." Etusormi-elett\xc3\xa4 k\xc3\xa4ytet\xc3\xa4\xc3\xa4n edelleen kristillisen metallimusiikin konserteissa._NEWLINE_Kirjoittaja Ian Christe on kirjassaan Pedon meteli kuvaillut Stryperin ilmestymist\xc3\xa4 metallipiireihin rep\xc3\xa4isev\xc3\xa4sti:_NEWLINE_\xc2\xbbJopa Jumala ilmestyi sceneen. Slayerin ja Poisonin kanssa samalla levymerkill\xc3\xa4 aikoinaan vaikuttanut Orange Countyn valkoisen metallin l\xc3\xa4hettil\xc3\xa4s Stryper myi platinaa voimaballadeilla ja h\xc3\xa4m\xc3\xa4r\xc3\xa4ll\xc3\xa4 kristillisyydell\xc3\xa4. Stryper vetosi h\xc3\xa4ik\xc3\xa4ilem\xc3\xa4tt\xc3\xa4 teinien vanhempiin pro-Jumala-sanomallaan luopumatta metalliuhostaan. Yhtye nakkeli tarroillaan koristeltuja Raamattuja konserttiyleis\xc3\xb6lle ja selitti esiintymisasujensa raitojen viittaavan Jeesuksen Pontius Pilatuksen ruoskasta saamiin juomuihin. "Luulisin, ett\xc3\xa4 aluksi yleis\xc3\xb6 joka k\xc3\xa4vi keikoilla ja osti levyj\xc3\xa4 oli l\xc3\xa4hinn\xc3\xa4 kristityist\xc3\xa4 koostuvaa", muistelee vokalisti Michael Sweet, "mutta se muuttui Soldiers Under Command- ja erityisesti To Hell with the Devil -albumien my\xc3\xb6t\xc3\xa4. Kun k\xc3\xa4velit saliin, se oli kuin mill\xc3\xa4 tahansa rock-keikalla. Jengi oli k\xc3\xa4nniss\xc3\xa4, saatoit haistaa pilven, kaikki perusmeininki oli siell\xc3\xa4. Jossain vaiheessa jengille sitten valkeni, mist\xc3\xa4 meiss\xc3\xa4 oli kysymys. Saatoit n\xc3\xa4hd\xc3\xa4 ihmisten kasvoilla, yleens\xc3\xa4 hyv\xc3\xa4ll\xc3\xa4 tavalla yll\xc3\xa4ttyneen ilmeen, \'Hei! J\xc3\xa4b\xc3\xa4t\', n\xc3\xa4m\xc3\xa4h\xc3\xa4n on kristittyj\xc3\xa4!"\xc2\xbb _NEWLINE_()_NEWLINE_Jo uran alkuvaiheista asti Stryper joutui taistelemaan kahden tulen v\xc3\xa4liss\xc3\xa4, kun metallipiireiss\xc3\xa4 sit\xc3\xa4 ei hyv\xc3\xa4ksytty kristillisen sanomansa takia, ja kirkossa Stryperia halveksittiin metallin soittamisen ja yhtyeen ulkoasun takia. Konserttiporttien vieress\xc3\xa4 saattoi olla kristittyj\xc3\xa4, jotka kehottivat megafoneilla nuoria kristittyj\xc3\xa4 olemaan menem\xc3\xa4tt\xc3\xa4 konserttiin, koska hevin arveltiin olevan l\xc3\xa4ht\xc3\xb6isin paholaisesta. Stryper perusteli viev\xc3\xa4ns\xc3\xa4 sanomaa niille ihmisille, jotka eiv\xc3\xa4t koskaan tulisi kirkkoon. Aiemmin kristilliset rock- ja metalliyhtyeet eiv\xc3\xa4t olleet menestyneet yrityksiss\xc3\xa4\xc3\xa4n tavoittaa yleisi\xc3\xa4 musiikkipiirej\xc3\xa4. Christianity Today -lehdess\xc3\xa4 vuonna 1985 Michael Sweet sanoi, ett\xc3\xa4 yksi uskonnollisten rockmuusikoiden ongelmista oli, ett\xc3\xa4 heid\xc3\xa4n teologiansa oli vahvempi kuin heid\xc3\xa4n musiikkinsa. "Kun on yleisiss\xc3\xa4 musiikkipiireiss\xc3\xa4 ilman uskoa Kristukseen, kukaan ei mene katsomaan yhtyett\xc3\xa4 vain siksi, ett\xc3\xa4 se laulaa Kristuksesta," Sweet selitti. "Yhtyett\xc3\xa4 menn\xc3\xa4\xc3\xa4n katsomaan koska se on hyv\xc3\xa4 ja sill\xc3\xa4 on hyv\xc3\xa4 lavaesitys. Stryper aikoo varoa, ettei tule tunnetuksi kristillisen\xc3\xa4 yhtyeen\xc3\xa4. Haluamme tulla tunnetuksi metalliyhtyeen\xc3\xa4, joka on Kristuksen puolesta." Toisaalta metallipiireiss\xc3\xa4 yhtyeen kristillist\xc3\xa4 sanomaa ei aina otettu iloisesti vastaan, ja Stryper sai tottua festivaaleilla aggressiiviseenkin yleis\xc3\xb6\xc3\xb6n. Vastakkainasettelu on seurannut yhtyett\xc3\xa4 koko uran ajan, ja viel\xc3\xa4 vuonna 2006, kun yhtyeen oli tarkoitus esiinty\xc3\xa4 Meksikossa yhdess\xc3\xa4 Slayerin kanssa otsikon Heaven and Hell United alla, yhtyeelle povattiin aggressiivista vastaanottoa festivaaleilla. Loppujen lopuksi Slayer perui esiintymisens\xc3\xa4, koska Stryper oli nostettu toiseksi p\xc3\xa4\xc3\xa4esiintyj\xc3\xa4ksi.\n_START_SECTION_\nPerint\xc3\xb6\n_START_PARAGRAPH_\nStryperia pidet\xc3\xa4\xc3\xa4n ensimm\xc3\xa4isen\xc3\xa4 avoimesti kristillisen\xc3\xa4 metalliyhtyeen\xc3\xa4, joka sai tunnustusta valtavirran musiikkialalta. Yhtyeen menestysvoimaballadi "Honestly" sijoitetaan usein yhdeksi 1980-luvun parhaimmista balladeista. Yhtyeen sanoma pelastuksesta ja uskonnosta on tehnyt yhtyeen suosituksi tietyiss\xc3\xa4 viestimiss\xc3\xa4._NEWLINE_Stryper ei ole kuitenkaan s\xc3\xa4\xc3\xa4stynyt kiistoilta. Monet vanhoilliset uskonnolliset ryhm\xc3\xa4t arvostelevat yhtyett\xc3\xa4 siit\xc3\xa4 ett\xc3\xa4 ovat osa metallimusiikkialaa, jonka osa ryhmist\xc3\xa4 n\xc3\xa4kee saatanallisena musiikkina. Toiset n\xc3\xa4kev\xc3\xa4t yhtyeen ep\xc3\xa4vanhoillisen pukeutumisen olevan vastoin uskoa, jota Stryper v\xc3\xa4itt\xc3\xa4\xc3\xa4 edustavansa. Televisioevankelista Jimmy Swaggart, joka oli k\xc3\xa4\xc3\xa4nnytt\xc3\xa4nyt Sweetin veljekset kristinuskoon, julisti yhtyeen musiikin saatanalliseksi, koska se oli heavy metalia, ja johti vastarintaa yhtyett\xc3\xa4 kohtaan, koska h\xc3\xa4nen mielest\xc3\xa4\xc3\xa4n yhtyeen tapa jaella Uutta testamenttia konserteissaan vastaa "helmien heitt\xc3\xa4mist\xc3\xa4 sioille". Vuonna 1990 Rolling Stone Magazine uutisoi, ett\xc3\xa4 Stryper oli katkeroitunut kristillisest\xc3\xa4 musiikista. T\xc3\xa4m\xc3\xa4 sek\xc3\xa4 yhtyeen sanoitustyylin muutos aiheuttivat sen, ett\xc3\xa4 Against the Lawin myynti kiellettiin kristillisiss\xc3\xa4 kirjakaupoissa. Stryperin p\xc3\xa4\xc3\xa4asiallinen yhteys kristillisiin markkinoihin oli The Benson Company, ja se j\xc3\xa4tti yhtyeen jakelustaan pois. Swaggartin paheksunta ei ollut v\xc3\xa4ltt\xc3\xa4m\xc3\xa4tt\xc3\xa4 yll\xc3\xa4tys, koska Stryperia tuki kilpaileva virantoimittaja, Jim Bakker ministries, jota yhtye kiitt\xc3\xa4\xc3\xa4 monella albumillaan._NEWLINE_Monet yhtyeen virkaveljist\xc3\xa4 metallimusiikkialalla ovat tunnistaneet Stryperin taitavana musikaalisena yhtyeen\xc3\xa4. Pedon meteli: Heavy metallin vanha ja uusi testamentti -kirjassa Ian Christe laskee To Hell With the Devilin 13. t\xc3\xa4rkeimm\xc3\xa4n glam metal -albumin joukkoon. Kuitenkin jotkut ovat sit\xc3\xa4 mielt\xc3\xa4, ett\xc3\xa4 yhtyeen sanoma ei sovi metallimusiikkiin. T\xc3\xa4t\xc3\xa4 mielipidett\xc3\xa4 k\xc3\xa4ytet\xc3\xa4\xc3\xa4n usein populaarikulttuurissa, kun Stryperin musiikkiin viitataan. Stryper on myynyt yli 10 miljoonaa julkaisua maailmanlaajuisesti, ja levyjen ostajista arviolta 2 kolmasosaa ovat olleet ei-uskovia. Marvelin sarjakuvasarja Runawayssa viitataan Stryperiin kristillisen\xc3\xa4 glam metal -yhtyeen\xc3\xa4 osassa 4 nimelt\xc3\xa4 True Believers._NEWLINE_Entinen Iced Earth rumpali Richard Christy (nykyisin t\xc3\xb6iss\xc3\xa4 Howard Stern Show\xe2\x80\x99ssa) kertoi, ett\xc3\xa4 Stryper oli ennen h\xc3\xa4nen suosikkiyhtyeens\xc3\xa4 (nykyisin h\xc3\xa4n suosii Coheed and Cambriaa). Vuoden 2005 Pitchfork-lehdess\xc3\xa4 Menomena-rumpali ja Lackthereof-yhtyeen sooloartisti Danny Seim on sanonut Stryperin vaikuttaneen h\xc3\xa4neen suuresti perustaessaan omia yhtyeit\xc3\xa4\xc3\xa4n: "In God We Trust ei ollut ensimm\xc3\xa4inen Stryper-kasetti, mutta se oli ensimm\xc3\xa4inen Stryper-kasetti, jonka min\xc3\xa4 omistin, ja ennen kaikkea ensimm\xc3\xa4inen kasetti, josta pidin (vuotta aiemmin olin ostanut U2:n The Joshua Treen). Stryper oli ensimm\xc3\xa4inen yhtye, josta pidin tarpeeksi hankkiakseni sen koko tuotannon." Seim antaa ymm\xc3\xa4rt\xc3\xa4\xc3\xa4 haastatteluissa, ett\xc3\xa4 h\xc3\xa4n kunnioittaa Stryperia suuresti. WWE-kuuluisuus Chris Jericho kertoo yhtyeest\xc3\xa4 muistelmissaan, joissa h\xc3\xa4n sanoo Stryperin vaikuttaneen suuresti uraansa.\n_START_SECTION_\nStryper Suomessa\n_START_PARAGRAPH_\nStryper esiintyi ensimm\xc3\xa4ist\xc3\xa4 kertaa historiansa aikana Suomessa Maata n\xc3\xa4kyviss\xc3\xa4 -festareilla 17. marraskuuta 2007. Yhtye oli tapahtuman p\xc3\xa4\xc3\xa4esiintyj\xc3\xa4, ja loppuunmyydyss\xc3\xa4 konsertissa oli paikalla 11 500 Tunnin esityksen aikana Stryper soitti kappaleita l\xc3\xa4hinn\xc3\xa4 ensimm\xc3\xa4iselt\xc3\xa4 ep:lt\xc3\xa4 sek\xc3\xa4 albumeilta Soldiers Under Command ja To Hell with the Devil,_NEWLINE_Stryperin esiintyi toisen kerran Suomessa Nosturi-klubilla 30. tammikuuta 2010. Yhtyeen konsertti myytiin loppuun viime hetkell\xc3\xa4. Inferno-lehden arvio konsertista oli my\xc3\xb6nteinen. Kirjoittajan mukaan yhtyeen j\xc3\xa4seni\xc3\xa4 kiertueella vaivanneet kuume ja Michael Sweetin keuhkoputkentulehdus eiv\xc3\xa4t vaikuttaneet esitykseen, ja kitarankielien jatkuvaa katkeilua lukuun ottamatta Ylitalo toteaa: "Yhtye on taitava, ja viisikymppisten miesten soitto on vimmaista. 1980-luvun amerikkalaisyhtyeist\xc3\xa4 ainoastaan Tesla on liven\xc3\xa4 t\xc3\xa4t\xc3\xa4 virke\xc3\xa4mpi." Kolmannen kerran yhtye esiintyi Tavastialla 13. kes\xc3\xa4kuuta 2011.'